Järjestelyratapiha ei sovi enää Tampereen keskustan tuntumaan – nyt selvitetään, onko sen uusi paikka Lempäälässä

Pirkanmaan uuden järjestelyratapihan vaikutukset -selvitys on käynnistynyt. Tavoitteena on tutkia ja arvioida, millaisia yhdyskuntarakenteellisia ja taloudellisia vaikutuksia ja hyötyjä järjestelyratapihan siirrosta Tampereelta Lempäälään saadaan pitkällä tähtäimellä. Tutkittavana on myös, miten siirrosta aiheutuvia kustannuksia on mahdollista jakaa suhteessa hyötyihin. Uusi järjestelyratapiha korvaisi nykyisin Tampereen keskustan tuntumassa sijaitsevan järjestelyratapihan. Nykyisen Tampereen järjestelyratapihan sijainti on liikenteellisesti hyvä, mutta yhdyskuntarakenteellisesti erittäin huono. Uuden järjestelyratapihan ympäristöön Lempäälässä on esitetty teollisuusaluetta, jonne voi sijoittua raideliikenteen läheisyydestä hyötyvää teollista ja kuljetusliikenteeseen liittyvää liiketoimintaa aivan eri mittakaavassa kuin nykyisessä paikassa. Selvityksessä tarkastellaan rautatieliikennejärjestelmän ominaisuuksia, kehitysnäkymiä, järjestelyratapihan roolia sekä tavaraliikenteen ja logistiikan kehittymistä, jotka vaikuttavat ratapihan siirron tarpeeseen, siitä syntyviin mahdollisuuksiin ja tavoiteltavaan tulevaisuuden kehitykseen. Ratapihan siirron kustannukset tarkistetaan Selvitystyössä tarkistetaan aikaisempien suunnitelmien ratapihan siirron kustannukset yleisellä tasolla. Lisäksi tarkastellaan kiinteistökehittämisestä saatavia hyötyjä volyymitasolla sekä uuden että vanhan ratapihan vaikutusalueella. Siirron hyötyjä tarkastellaan seudullisesta, valtakunnallisesta sekä valtakunnan liikennejärjestelmän näkökulmista. Lisäksi tarkastelua tehdään ilmastovaikutusten, yhdyskuntarakenteen kehittämisen sekä läntisen ratayhteyden osalta. Uuden järjestelyratapihan osalta selvitetään, mitä uusia toimintoja sinne voidaan sijoittaa ja mitä uusia mahdollisuuksia se tarjoaa, mitä siihen voi ympäröivien alueiden puitteissa kytkeytyä. Muita selvitettäviä asioita ovat sisämaasataman ja logistiikka-alueen kehittäminen alueelle. Esimerkit Tukholmasta, Örebrosta ja Bolognasta Työhön sisältyy myös erillinen kansainvälinen case-esimerkki nykyaikaisesta järjestelyratapihasta, esimerkkeinä Tukholma Nord, Örebro tai Interporto Bologna, jotka toimivat myös sisämaasatamatoimintamallilla. Selvitys antaa tietoa myös vaiheittain toteuttamisen mahdollisuuksia sekä niistä asioista, jotka madaltavat toteuttamiskynnystä. Lisäksi tehdään arvio niistä vaikutuksista, joita seuraa siitä, että ratapihan siirto ei toteudu. Alkuvuodesta 2020 valmistuvan selvityksen tilaajina ovat Pirkanmaan liitto, Tampereen kaupunki ja Lempäälän kunta. Selvityksen laatii WSP Finland oy.